ทั่วโลกให้ความสนใจต่อสถานการณ์ในประเทศไทย
สถานการณ์ในประเทศไทยเป็นที่สนใจทั่วโลก หนังสือพิมพ์รายใหญ่ในอเมริกาทุกฉบับมีรายงานเกี่ยวกับประเทศไทย รวมทั้งภาพแสดงเหตุการณ์ประท้วง
ในขณะเดียวกัน เมื่อวันจันทร์เจ้าหน้าที่ของกระทรวงการต่างประเทศสหรัฐมีถ้อยแถลงเกี่ยวกับประเทศไทยออกมาทั้งที่แสดงความห่วงกังวลและการอวยพรเนื่องในวันขึ้นปีใหม่ หรือวันสงกรานต์ตามประเพณีไทย รัฐมนตรี Hillary Clinton ของกระทรวงการต่างประเทศสหรัฐ มีถ้อยแถลงออกมาที่กรุงวอชิงตันในเช้าวันจันทร์ที่ 13 ซึ่งเป็นวันเริ่มต้นสงกรานต์ขออวยพรให้ประชาชนชาวไทยมีความสุขเนื่องในโอกาสนี้ และว่า สหรัฐและประเทศไทยมีมิตรภาพพิเศษระหว่างกันมาเป็นเวลานานกว่า 175 ปี และในขณะที่ประชาชนชาวไทยทั้งหลายเฉลิมฉลองกันเป็นเวลาสามวัน รัฐมนตรีกระทรวงการต่างประเทศสหรัฐขอส่งความปราถนาดีจากคนอเมริกันให้ท่านและครอบครัวของท่านมีความสุขและสันติเนื่องในวันสงกรานต์นี้ ในอีกด้านหนึ่ง นาย RobertWood ผู้รักษาการณ์ตำแหน่งโฆษกของกระทรวงการต่างประเทศสหรัฐกล่าวในที่ประชุมแถลงข่าวประจำวัน ซึ่งเป็นการตอบคำถามของผู้สื่อข่าวเกี่ยวกับสถานการณ์ในประเทศไทยและเสถียรภาพของรัฐบาลว่า รัฐบาลสหรัฐกำลังเฝ้าดูสถานการณ์ในประเทศไทยอย่างใกล้ชิดและขอประนามความรุนแรงที่ยอมรับไม่ได้ จากกลุ่มผู้ดำเนินการประท้วง และว่ารัฐบาลสหรัฐเรียกร้องให้ผู้ประท้วงและผู้นำของผู้ประท้วง ยุติการใช้ความรุนแรงต่อไปอีกและให้ใช้สิทธิในการชุมนุมอย่างสงบ และต่อคำถามจากผู้สื่อข่าวที่ว่าได้มีการหารือภายในกระทรวงการต่างประเทศสหรัฐกับใครบ้าง ในประเทศไทยผู้รักษาการณ์โฆษกกระทรวงการต่างประเทศสหรัฐกล่าวตอบว่าเชื่อว่าได้มีการหารือระหว่างรัฐบาลไทยกับสถานเอกอัครราชทูตสหรัฐที่กรุงเทพฯและว่า รัฐบาลไทยทราบดีว่าสหรัฐอยากจะเห็นการผ่อนคลายความตึงเครียดและไม่มีความรุนแรง มีนักวิชาการและนักวิเคราะห์หลายราย ที่แสดงความคิดเห็นเกี่ยวกับสถานการณ์ในประเทศไทยนาย MattGertken นักวิเคราะห์เอเชียตะวันออกของบริษัท Stratfor ซึ่งเป็นธุรกิจข่าวกรองของเอกชนมองว่าเป็นเรื่องของความแตกต่างระหว่างชนบทกับนาคร และระหว่างกองทัพบกกับตำรวจ นาย Matt Gertken ของบริษัท Stratfor กล่าวว่าโดยทั่วไปแล้ว พอจะกล่าวได้ว่า ทหารต่อต้านพตท. ทักษิณ ในขณะที่ตำรวจแห่งชาติ ค่อนข้างจะสนับสนุนพตท.ทักษิณส่วนหนึ่งเป็นเพราะพตท. ทักษิณเคยเป็นตำรวจมาก่อน แต่ศาสตราจารย์ Duncan McCargo ของมหาวิทยาลัย Leeds ในประเทศอังกฤษ ให้ความเห็นว่าการวาดภาพว่า ความขัดแย้งในประเทศไทยเ ป็นเรื่องของความแตกต่างระหว่างชนบท กับนาครเป็นการมองที่ตื้นเขินเกินไป นักวิชาการชาวอังกฤษผู้นี้กล่าวว่าสิ่งที่กำลังเกิดขึ้นในประเทศไทย คือการแตกแยกของสังคมไทยออกเป็นสองส่วนไม่ใช่เรื่องความขัดแย้งระหว่างส่วนหนึ่งส่วนใดของประเทศหรือความแตกต่างทางชนชั้นของสังคม ซึ่งอาจจะเป็นส่วนหนึ่งของปัญหา แต่ความแตกแยกที่พูดถึงในที่นี้หมายถึงในทุกระดับ ในครอบครัวซึ่งสามี และภรรยาพูดคุยเรื่องการเมืองกันไม่ได้อีกต่อไปและคนที่เป็นเพื่อนกันมาตั้งแต่เด็กๆ เวลานี้ไม่คบหาสมาคมกันอีกแล้ว ส่วนในด้านผลกระทบทางเศรษฐกิจ ในขณะที่นักวิเคราะห์โดยทั่วไปทั้งไทยและเทศแสดงความห่วงกังวลต่อธุรกิจการท่องเที่ยวที่เชื่อกันว่าจะมีรายได้ลดลงอย่างน้อยหนึ่งในสาม หรือราวๆ สองแสนล้านบาทในปีนี้นาย JeanPierre Verbiest ผู้แทนของธนาคารเพื่อการพัฒนาเอเชียหรือ ADBในประเทศไทย วิตกว่า ปัญหาที่เกิดขึ้นจะชลอแผนกระตุ้นเศรษฐกิจ ของประเทศไทยที่รัฐบาลชุดนายกรัฐมนตรีอภิสิทธิ์เวชชาชีวะวางไว้ เจ้าหน้าที่ของ ADBกล่าวว่า เป็นที่แน่นอนว่า จะมีการเลื่อนเวลาการใช้แผนออกไป การลงทุนสำหรับโครงสร้างทางเศรษฐกิจนั้นมีผลข้างเคียงและครอบคลุมอย่างกว้างขวาง ทั้งหมดนี้จะเลื่อนเวลาออกไปซึ่งถ้ามีการเปลี่ยนแปลงรัฐบาล มีการสดุดหยุดชงักครั้งใหญ่ ในการวางนโยบายจะเกิดผลกระทบใหญ่ทีเดียว ADB และธนาคารระหว่างประเทศอื่นๆให้ความเห็นไว้ว่า ความขัดแย้งทางการเมือง อาจทำให้เศรษฐกิจไทยหดตัวลงได้มากถึง 5% ในปีนี้ ไม่ใช่ 2 % อย่างที่คาดการณ์ไว้ก่อนหน้านี้